Návrh  na  zapojenie  Slovenskej  republiky  do komunitárneho  programu  IDA

I. Ciele programu IDA

Jedným z hlavných faktorov ovplyvňujúcich úspešnú implementáciu politík a rozhodovacieho procesu v rámci Európskeho Spoločenstva je spolupráca medzi orgánmi Spoločenstva a vládami členských krajín, ako aj medzi vládami a súkromným sektorom. Spolupracujúce vlády musia byť schopné rýchlej vzájomnej výmeny veľkého množstva informácií na úrovni vlád držiac krok s transformačnými procesmi, ktoré prináša informačná spoločnosť. Tieto ciele môžu byť dosiahnuté len pomocou zreteľnej koordinácie a používania moderných technológií. 

Základným cieľom programu IDA je preto podpora implementácie jednotlivých politík Spoločenstva a aktivít prostredníctvom transeurópskej siete na výmenu dát medzi štátnymi správami. Keďže výmena informácií je potrebná v rámci Európskej únie a taktiež budúcich členov únie, IDA predstavuje dôležitý nástroj na koordináciu pracovných postupov vlád. Program IDA sa týka najmä týchto oblastí:

1.	Presadzovanie implementácie sektorových sietí v prioritných oblastiach
2.	Rozvíjanie interoperability opatrení v sektorových sieťach 
3.	Rozšírenie výhod sektorových sietí pre súkromný sektor a obyvateľov Spoločenstva
4.	Spolupráca s orgánmi štátnej správy
5.	Spolupráca s inými službami Európskej komisie

1.  Presadzovanie implementácie sektorových sietí v prioritných oblastiach

V prvej fáze je program IDA zameraný na pomoc vládam pri elektronickej výmene informácií a uľahčeniu komunikácie medzi jednotlivými inštitúciami a Európskymi agentúrami. Medzi prioritné úlohy vlády Slovenskej republiky patrí zriadenie systému EURODAC na porovnávanie odtlačkov prstov pre účinné uplatňovanie Dublinského dohovoru, ktorý slúži na bezpečné uchovávanie, spracovávanie, porovnávanie  a prenos údajov medzi členskými štátmi EÚ a centrálnou databázou v Luxemburgu, ktorá bude využívaná výlučne na účely implementácie Dublinského dohovoru, v súčasnosti Nariadenia (ES) Dublin II, a bol vytvorený v záujme urýchlenia azylového procesu v členských štátoch, ako aj eliminovanie zneužívania azylovej procedúry a nákladov spojených s opakovanými a súbežnými vstupmi cudzincov do azylovej procedúry v štátoch Európskej únie
V druhej fáze sa sústreďuje na vybudovanie a zefektívnenie sektorových sietí v prioritných oblastiach, a to najmä s cieľom odstraňovania prekážok pri slobodnom pohybe tovarov, ľudí, služieb a kapitálu.

2. Rozvíjanie interoperability opatrení v sektorových sieťach

K uľahčeniu interoperability opatrení v a medzi sektorovými sieťami je potrebné množstvo horizontálnych opatrení pretínajúcich rozličné sektorové siete. IDA ponúka koordinovaný prístup, ktorého cieľom je preskúmanie a riešenie spoločných problémov, tvorba možných riešení, ktoré sú v súlade so sektorovými užívateľskými požiadavkami a presadzovanie najlepších postupov.  Tento prístup zahŕňa nielen technické aspekty, ale aj organizačné, právne a kultúrne. 

3. Rozšírenie výhod sektorových sietí pre súkromný sektor a obyvateľov Spoločenstva

Program IDA sa stal hnacím motorom pre zmenu a modernizáciu Komisie ako i členských štátov. Jednou z kľúčových výziev je zabezpečenie toho, aby výhody  sektorových sietí  a transeurópskych sietí prenikli k obyvateľom a k súkromnej sfére. K zaisteniu tohto cieľa je potrebné: rozvinúť vzťahy s relevantnými rezortmi, obchodnými komorami, podnikateľskými sieťami a pod.; analyzovať konkrétne možnosti pre vybudovanie relevantných sietí a uľahčenie prístupu k databázam potrebných pre podnikateľskú sféru a prispievanie k iniciatívam Európskej komisie a uľahčenie prístupu obyvateľov k verejným informáciám.

4. Spolupráca s orgánmi štátnej správy

Všetky členské krajiny musia byť schopné vnímať výhody plynúce z aktívneho budovania transeurópskych sietí, ako aj rozšírenia týchto sietí pre asociované krajiny. Vzájomná spolupráca orgánov štátnej správy na úrovni pracovných skupín je preto zárukou kvalitnej koordinácie a hodnotenia programu IDA. 

5. Spolupráca s inými službami Európskej komisie

Väčšina sektorových služieb Komisie participuje priamo na programe IDA. Iné sektorové služby, ktoré do programu nie sú zahrnuté, sa podieľajú na synergii postupov, pracovných plánov a rozvojových projektov s programom IDA. 

II. Realizácia programu IDA

Program sa realizuje prostredníctvom softvérových riešení, ktoré majú buď vertikálny charakter použitia (projekty zamerané na jednotlivé sektory), alebo horizontálny charakter použitia (projekty zamerané na vzájomnú operatívnosť). 

Projekty spoločného záujmu patria medzi vertikálne sektorové projekty, ktorých cieľom je postupne vybudovať funkčné a operatívne transeurópske siete. Tieto projekty sú zamerané na rôzne sektory napr. poľnohospodárstvo, vzdelávanie, zamestnanosť, životné prostredie, podnikanie, vnútorný trh, zdravie, ochrana užívateľov, štatistika, doprava, právo, obchod, spolupráca s Európskymi agentúrami, humanitárna pomoc a iné. Ich trvanie a rozsah závisia od konkrétneho projektu a schopnosti jeho implementácie v podmienkach danej krajiny. 

Horizontálne postupy a opatrenia patria medzi horizontálne projekty širokého rozsahu, ktorých cieľom je zaistenie interoperability opatrení v a medzi sektorovými sieťami. V prvom rade sem patria tzv. Spoločné nástroje a techniky – skupina operačných nástrojov a techník,  ktoré sú zamerané na racionalizáciu administratívnych procesov, znižovanie finančných a časových nákladov. Ďalej sa k horizontálnym postupom radia tzv. Spoločné služby -  nástroje zamerané na zber, rozšírenie, výmenu a ochranu dát. Program IDA poskytuje tri základné nástroje Spoločných služieb – projekty TESTA (zameraný na výmenu dát), CIRCA (nástroj širokého rozsahu zameraný na spoluprácu a spracovanie informácií) a PKI CUG (zameraný na ochranu dát). Tieto projekty spolu s Architektonickými smernicami programu IDA podporujú implementáciu projektov spoločného záujmu, ktoré si vyžadujú všeobecnú výmenu informácií na transeurópskej úrovni. Medzi ďalšie nástroje horizontálnych postupov a opatrení patria: opatrenia zabezpečujúce interoperabilitu a výmenu dát medzi vládami, metodológie zamerané na zaistenie kvality a kontroly projektov,  opatrenia na výmenu koordinačných skúseností a najlepších postupov (best practise) v oblasti sektorových sietí, nástroje na rozvoj portálových služieb,  nástroje zamerané na rozvoj a podporu elektronického obstarávania a iné. Trvanie a rozsah týchto projektov závisia od požiadaviek jednotlivých krajín a schopnosti implementovať tieto riešenia. 

Slovenská republika ako účastník komunitárneho programu IDA môže využívať výhody týchto projektov v zmysle podmienok určených Komisiou a taktiež sa zúčastňovať na ich tvorbe a vykonávaní projektov spoločného záujmu v rámci pracovných skupín vytvorených k jednotlivým projektom. 
III. Financovanie programu IDA

Finančný príspevok Slovenskej republiky v programe IDA sa vzťahuje na pokrytie nákladov spojených s tvorbou, prípravou a vykonávaním projektov spoločného záujmu, ako aj tvorbu a realizáciu horizontálnych opatrení uvedených v programe. 

CELKOVÉ NÁKLADY | EU | SK^1
Rok 2003 | |
Finančný príspevok SR | 88 873 | 3 732 666
Administratívne náklady^2 | 22 220 | 933 240
Celkové náklady pre rok 2003 | 111 093 | 4 665 906

CELKOVÉ NÁKLADY | EU | SK^1
Rok 2004 | |
Finančný príspevok SR | 101 091 | 4 245 822
Administratívne náklady^2 | 25 280 | 1 061 760
Celkové náklady pre rok 2004 | 126 371 | 5 307 582

Finančné náklady na program IDA budú hradené z rezervy PHARE. 

^1hodnoty SK sú len informatívne meniace sa v závislosti od kurzu SK k EUR. Použitý kurz je 1:42.
^2administratívne náklady predstavujú finančný nárok vznikajúci pri zabezpečovaní chodu programu na Slovensku